ODBOR ENVIRONMENTÁLNYCH RIZÍK
A BIOLOGICKEJ BEZPEČNOSTI  

                                                                                                Bratislava dňa 20. 04. 2011
                                                                                                           Číslo: 24712/2011 
                                                                                                                      3695/2011-3.2-5-ZZP33

R O Z H O D N U T I E

Ministerstvo životného prostredia Slovenskej republiky (ďalej len „ministerstvo“) odbor environmentálnych rizík a  biologickej bezpečnosti ako príslušný orgán štátnej správy podľa § 2 zákona  č. 525/2003 Z. z o štátnej správe starostlivosti o životné prostredie a o zmene a doplnení niektorých zákonov v znení neskorších predpisov a podľa § 24 ods. 1 písm. b/ zákona č. 151/2002 Z. z. o používaní genetických technológií a geneticky modifikovaných organizmov v znení neskorších predpisov (ďalej len „zákon“), vo veci žiadateľa Centrum výskumu rastlinnej výroby, Výskumný ústav rastlinnej výroby, Bratislavská cesta 122,  921 68 Piešťany rozhodlo

t a k t o :

Žiadateľovi na základe § 17 ods. 1 písm. a/ a § 17 ods. 2 zákona udelilo súhlas na prvé a každé ďalšie zavedenie geneticky modifikovanej kukurice MON 88017 (MON-88Ø17-3) do životného prostredia v lokalite Centra výskumu rastlinnej výroby Piešťany v Borovciach s celkovou rozlohou pokusnej plochy maximálne 91 000 m2, ktorá zahŕňa plochu pokusných parciel, ochranného obsevu, ciest medzi opakovaniami a ciest medzi parcelami a obsevom.

Súhlas sa vydáva na obdobie odo dňa nadobudnutia právoplatnosti rozhodnutia do 31. 12. 2013.

Súčasne sa ukladá povinnosť:
1.	osivo geneticky modifikovanej kukurice do času výsevu a nespotrebované osivo uskladniť v uzavretých priestoroch Centra výskumu rastlinnej výroby Piešťany, na ktorých prvé použitie uzavretých priestorov bol vydaný súhlas ministerstva rozhodnutím č. 3126/398/2004-5.2.-12-PPZ27 zo dňa 11. 11. 2004 a rozhodnutím č. 20850/2010-2.2-10-PPZ66 zo dňa 15. 04. 2010, 
2.	prepravu osiva, vzoriek zrna a častí rastlín k analýzam vykonávať podľa podmienok uvedených v Poriadku pre medzinárodnú železničnú prepravu nebezpečného tovaru (RID) v platnom znení a podľa Európskej dohody o medzinárodnej cestnej preprave nebezpečných vecí (ADR) v platnom znení, 
3.	 osivo prepraviť z uzavretých priestorov podľa bodu 1 priamo na pole k sejbe bez medziskladovania,    
4.	dodržať izolačnú vzdialenosť najmenej 200 m od porastov kukuríc pestovaných konvenčným spôsobom, 300 m od porastov kukuríc pestovaných ekologickým pestovaním a okolo parciel s geneticky modifikovanou kukuricou vykonať obsev konvenčnou kukuricou v šírke minimálne 8 riadkov,
5.	po vstupe na pozemok obsahujúci geneticky modifikovanú kukuricu vo fáze kvitnutia nevstupovať do konvenčného porastu kukurice,
6.	z úrody geneticky modifikovanej kukurice odobrať na analýzy maximálne 150 kg vzorky (zrna, časti rastlín), 
7.	zostávajúcu vyprodukovanú biomasu geneticky modifikovanej kukurice (zrno, obsev, vzorky analyzované na poli a zvyšky rastlín) zlikvidovať rozdrvením resp. rozsekaním a zaoraním na pozemku. Po ukončení výsevu v roku 2013 nepoužité osivo rozdrviť a inaktivovať, prípadne odovzdať zástupcovi spoločnosti MONSANTO SLOVAKIA, s. r. o., Kukuričná 1, 831 03 Bratislava, 
8.	vyčistiť všetky použité poľné mechanizmy, ktoré boli v kontakte s geneticky modifikovanou kukuricou, 
9.	 v prípade analýzy vzoriek geneticky modifikovanej kukurice v laboratóriu podať Ohlásenie na začatie činnosti podľa § 12 zákona na ministerstvo, 
10.	v každom roku pestovania, po ukončení vegetačného obdobia monitorovať v nasledujúcom roku výskyt vzídených rastlín z výdrvu kukuričných zŕn a do troch mesiacov predložiť na ministerstvo správu o výsledku zavedenia geneticky modifikovanej kukurice do životného prostredia podľa rozhodnutia Komisie č. 2003/701/ES. Vzídené rastliny zlikvidovať manuálne alebo chemicky. Počas obdobia monitorovania platí zákaz pestovania kukurice ako následnej plodiny na tých istých plochách,
11.	v prípade havárie zlikvidovať porasty geneticky modifikovanej kukurice ich rozdrvením resp. rozsekaním a zaoraním na pozemkoch. Po odstránení havárie počas nasledujúcich 2 rokov platí zákaz pestovania poľnohospodárskych plodín na týchto pozemkoch,
12.	 miesto zavádzania, spôsoby zavádzania, plány kontrol zavádzania, monitorovacie plány, monitorovacie techniky, spracovanie odpadu a iné spôsoby nakladania s geneticky modifikovanou kukuricou vykonať tak ako sú uvedené v žiadosti evidovanej na ministerstve pod číslom: 10391/2011 (4222/2011-3.2-1-ZZP33), doručenej dňa 16. 02. 2011,
13.	po ukončení pestovania na pokusnom pozemku predložiť najneskôr do 31. 12. 2014 úplnú správu s vyhodnotením cieľa výskumu, 
14.	informovať zamestnancov narábajúcich s geneticky modifikovanou kukuricou a jej osivom o povinnostiach uvedených v tomto rozhodnutí,
15.	 spolupracovať so spoločnosťou MONSANTO SLOVAKIA, s. r. o., Kukuričná 1, 831 03 Bratislava pri zisťovaní zmien v zavádzaní geneticky modifikovanej kukurice MON 88017 (MON-88Ø17-3)  do životného prostredia alebo zmien od jeho predpokladaného priebehu a pri preverovaní dostatočnosti a úplnosti bezpečnostných opatrení v skúšobnej lokalite počas celého zavádzania a po ukončení pokusu v priebehu celého vegetačného obdobia nasledujúceho roka.   

Toto rozhodnutie nenahrádza ďalšie súhlasy a konania potrebné podľa zákona.

O d ô v o d n e n i e:

Dňa 16. 02. 2011 podal žiadateľ Centrum výskumu rastlinnej výroby, Výskumný ústav rastlinnej výroby, Bratislavská cesta 122,  921 68 Piešťany návrh na vydanie súhlasu na prvé a každé ďalšie zavedenie geneticky modifikovanej kukurice MON 88017 (MON-88Ø17-3) do životného prostredia v zmysle § 34 ods. 1 zákona. Svoj návrh opieral o ustanovenie § 17 ods. 1 písm. a/ zákona.
Ministerstvo preskúmalo žiadosť žiadateľa na zavedenie geneticky modifikovanej kukurice MON 88017 do životného prostredia a doklady, ktoré žiadateľ predložil a to najmä údaje o geneticky modifikovanej rastline, o vyšších rastlinách darcu a príjemcu, o genetickej zmene rastliny, o možnom dopade na životné prostredie, ľudské zdravie a zdravie zvierat, o mieste zavádzania a o zavádzaní, o plánoch kontroly zavádzania, monitorovaní, stave po zavedení, o spracovaní odpadu, havarijný plán, posudky z posudzovania rizika, zriaďovaciu listinu žiadateľa, nájomnú zmluvu k pozemku v Borovciach, plán katastrálneho územia s vyznačením miesta zavádzania v Borovciach.

	Na základe uvedených skutočností a kladného stanoviska Komisie pre biologickú bezpečnosť, zo dňa 14. 04. 2011, ministerstvo vyhodnotilo podmienky na vydanie súhlasu na prvé a každé ďalšie zavedenie geneticky modifikovanej kukurice MON 88017 do životného prostredia ako splnené.

Poučenie: Proti tomuto rozhodnutiu možno podľa § 61 zákona č. 71/1967 Zb. o správnom konaní v znení neskorších predpisov podať do 15 dní odo dňa jeho doručenia rozklad na Ministerstvo životného prostredia Slovenskej republiky, Námestie Ľudovíta Štúra 1, 812 35 Bratislava. Rozhodnutie možno preskúmať súdom.

                                                                  Ing. Henrieta Čajková
     					                riaditeľka odboru  

Doručí sa: Centrum výskumu rastlinnej výroby, Výskumný ústav rastlinnej výroby,
                   Bratislavská cesta 122,  921 68 Piešťany 

Na vedomie:
1. SIŽP, Ústrediu inšpekcie biologickej bezpečnosti, Karloveská 2, 842 22 Bratislava   
2. MONSANTO SLOVAKIA, s. r. o., Kukuričná 1, 831 03 Bratislava